-----------------------------------------------------------------------
  1. ปัจจัยเสี่ยง

  -----------------------------------------------------------------------

บริษัทฯ เล็งเห็นความสำคัญ ต่อการบริหารและจัดการความเสี่ยงขององค์กรอย่างเป็นระบบ
โดยมีคณะกรรมการบริหารความเสี่ยง ทำหน้าที่ประเมินความเสี่ยงที่อาจเกิดขึ้น
เพื่อกำหนดกลยุทธ์ให้สอดคล้องกับวัตถุประสงค์และเป้าหมายของบริษัทฯ อย่างไรก็ตาม แม้ว่าบริษัทฯ
ได้ให้ความสำคัญในการบริหารความเสี่ยง บริษัทฯและบริษัทย่อย ยังคงมีปัจจัยเสี่ยงในรอบปี 2550
สรุปได้ดังนี้

1.  ความเสี่ยงในการประกอบธุรกิจหม้อแปลงไฟฟ้าระบบจำหน่าย

  1.1 ความเสี่ยงในการพึ่งพาลูกค้าหม้อแปลงไฟฟ้าระบบจำหน่ายเฉพาะราย

รายได้ของบริษัทฯส่วนใหญ่มาจากการขายหม้อแปลงไฟฟ้าระบบจำหน่าย ในปี 2550
บริษัทฯมีรายได้จากการขายหม้อแปลงไฟฟ้าระบบจำหน่ายให้แก่ การไฟฟ้าส่วนภูมิภาค
และการไฟฟ้านครหลวงเป็นจำนวนเงินรวม 300.01 ล้านบาท หรือคิดเป็นร้อยละ 20.27
ของรายได้จากการขายและบริการของบริษัทฯ ซึ่งหากบริษัทฯต้องสูญเสียงานของรัฐวิสาหกิจทั้ง 2
แห่งก็อาจจะส่งผลกระทบต่อรายได้ของบริษัทฯ
อย่างไรก็ตามบริษัทฯมีโอกาสในการสูญเสียลูกค้ากลุ่มดังกล่าวน้อยมาก
เนื่องจากบริษัทฯได้มีการปรับปรุงคุณภาพของหม้อแปลงไฟฟ้าระบบจำหน่ายให้เป็นที่ยอมรับมาโดยตลอด
รวมทั้งการที่บริษัทฯมีประสบการณ์และผลงานกับราชการและรัฐวิสาหกิจมาตั้งแต่ปี 2529
ทำให้บริษัทฯมีความได้เปรียบในการแข่งขัน

1.2 ความเสี่ยงจากความผันผวนของราคาวัตถุดิบในการผลิตหม้อแปลงไฟฟ้าระบบจำหน่าย

ในปี 2550 บริษัทฯมีรายได้หลักจากการขายหม้อแปลงไฟฟ้าระบบจำหน่าย
ซึ่งการผลิตหม้อแปลงไฟฟ้าระบบจำหน่ายต้องใช้วัตถุดิบทั้งจากในประเทศ และต่างประเทศ เช่น
เหล็กซิลิคอน(Silicon Steel) ขดลวดทองแดง ทองแดงแผ่น ลวดทองแดง เป็นต้น
โดยต้นทุนวัตถุดิบคิดเป็นประมาณร้อยละ 80 ของต้นทุนการผลิตหม้อแปลงไฟฟ้าระบบจำหน่ายทั้งหมด
ดังนั้นบริษัทฯอาจได้รับผลกระทบจากความผันผวนของราคาวัตถุดิบในตลาดโลก
โดยเฉพาะความผันผวนของราคาเหล็กซิลิคอน(Silicon Steel)
และราคาลวดทองแดงและแผ่นทองแดง ทั้งนี้ราคาเหล็กซิลิคอนที่บริษัทฯจัดซื้อเฉลี่ยทุกประเภทในปี
2550 ได้ปรับตัวสูงขึ้นกว่าร้อยละ 12 เมื่อเปรียบเทียบกับราคาที่จัดซื้อเฉลี่ยในปี 2549
แต่ราคาเฉลี่ยลวดทองแดงและทองแดงแผ่นที่บริษัทฯจัดซื้อในปี 2550 ได้ปรับตัวลดลงร้อยละ 0.7
เมื่อเปรียบเทียบกับราคาที่จัดซื้อเฉลี่ยในปี 2549
อย่างไรก็ตามการที่บริษัทฯมีประสบการณ์ในการผลิตหม้อแปลงไฟฟ้าระบบจำหน่ายกว่า 20 ปี
ทำให้บริษัทฯเข้าใจวัฏจักรราคาวัตถุดิบ
และบริษัทฯได้มีการวางแผนการจัดหาวัตถุดิบและมีการสำรองวัตถุดิบเพื่อใช้ในการผลิตได้ประมาณ 3
เดือน นอกจากนี้บริษัทฯ
ยังสามารถปรับราคาขายหม้อแปลงไฟฟ้าระบบจำหน่ายโดยเฉลี่ยให้สอดคล้องกับราคาวัตถุดิบที่สูงขึ้นได้

1.3
ความเสี่ยงจากการพึ่งพิงผู้ขายวัตถุดิบในการผลิตหม้อแปลงไฟฟ้าระบบจำหน่ายแบบแห้งเพียงรายเดียว

บริษัทฯมีการจัดหาวัตถุดิบสำคัญในการผลิตหม้อแปลงไฟฟ้าระบบจำหน่ายแบบแห้งชนิดเรซิน คือ Coil
Cast Resin จาก Starkstrom-Geratebau GmbH
ซึ่งเป็นบริษัทชั้นนำในการผลิตหม้อแปลงไฟฟ้าระบบจำหน่ายในประเทศเยอรมัน
โดยบริษัทฯได้รับการถ่ายทอดเทคโนโลยีการออกแบบและกรรมวิธีการผลิตหม้อแปลงไฟฟ้าระบบจำหน่ายแบบแห้งชนิดเรซินจากบริษัทดังกล่าว
อย่างไรก็ตามการที่บริษัทฯต้องพึ่งพาผู้ผลิตวัตถุดิบเพียงรายเดียว
ทำให้บริษัทฯอาจมีอำนาจในการต่อรองต่ำ แต่เนื่องจาก Starkstrom-Geratebau GmbH
เป็นบริษัทที่มีการก่อตั้งมาตั้งแต่ปี 2490(1947)
และเป็นบริษัทที่มีชื่อเสียงในอุตสาหกรรมหม้อแปลงไฟฟ้าในประเทศเยอรมัน ทำให้เป็นที่เชื่อมั่นได้ว่า
Starkstrom-Geratebau GmbH จะไม่ประสบปัญหาในด้านการเงินหรือการดำเนินงาน
และในกรณีที่ Starkstrom-Geratebau GmbH
เกิดปัญหาด้านการเงินหรือการดำเนินงานทำให้ไม่สามารถจำหน่าย Coil Cast Resin
ให้แก่ทางบริษัทฯได้ บริษัทฯก็สามารถจะจัดซื้อ Coil Cast Resin
จากบริษัทผู้ผลิตอื่นซึ่งสามารถใช้ทดแทนกันได้เป็นอย่างดี

1.4 ความเสี่ยงจากการพึ่งพาบุคลากรที่มีความชำนาญในการผลิตหม้อแปลงไฟฟ้าระบบจำหน่าย

ในปี 2550 รายได้จากการขายและบริการของบริษัทฯร้อยละ 88
มาจากการขายหม้อแปลงไฟฟ้าระบบจำหน่าย ซึ่งเป็นสินค้าที่ต้องอาศัยบุคลากรที่มีประสบการณ์
ความรู้ความชำนาญ อาทิเช่น ผู้จัดการโรงงาน วิศวกรออกแบบ เป็นต้น
เพื่อผลิตและพัฒนาคุณภาพของหม้อแปลงไฟฟ้าระบบจำหน่ายให้มีคุณภาพและเป็นที่ยอมรับ
ซึ่งคุณภาพของหม้อแปลงไฟฟ้าระบบจำหน่ายจะเป็นปัจจัยสำคัญต่อความสามารถในการแข่งขันของบริษัทฯ
ดังนั้นการพึ่งพาบุคลากรที่มีความรู้
ความชำนาญเฉพาะทางจึงมีความสำคัญต่อการผลิตหม้อแปลงไฟฟ้าระบบจำหน่าย
ซึ่งการสูญเสียบุคลากรที่มีความรู้ความชำนาญอาจจะส่งผลกระทบต่อการดำเนินงานของบริษัทฯได้
แต่เนื่องจากบริษัทมีระบบการดำเนินงานที่ดี เป็นไปตามมาตรฐานการดำเนินงาน ISO 9001:2000
ซึ่งตามมาตรฐาน ISO จะมีการกำหนดวิธีปฏิบัติงาน การฝึกอบรม และขั้นตอนในการปฏิบัติงาน
ซึ่งในกรณีที่รับพนักงานใหม่จะช่วยให้พนักงานใหม่สามารถทำความเข้าใจขั้นตอนการทำงาน
ซึ่งจะทำให้พนักงานสามารถปฏิบัติงานจริงได้อย่างรวดเร็ว
รวมทั้งบริษัทฯยังมีการจัดอบรมเพื่อพัฒนาคุณภาพพนักงานอย่างต่อเนื่อง
นอกจากนี้บริษัทฯยังมีการให้ผลประโยชน์และมีมาตรการจูงใจแก่พนักงานต่างๆ เช่น
กองทุนสำรองเลี้ยงชีพ เงินรางวัลประจำปี
รางวัลตอบแทนพิเศษสำหรับพนักงานที่ร่วมงานกับบริษัทฯมานาน
ซึ่งมาตรการเหล่านี้มีส่วนช่วยในการลดการสูญเสียบุคลากร

2. ความเสี่ยงในการประกอบธุรกิจแผงเซลล์แสงอาทิตย์(Solar Module)

2.1 ความเสี่ยงจากการขาดแคลนเซลล์แสงอาทิตย์(Solar Cell)

แผงเซลล์แสงอาทิตย์(Solar Module) ที่บริษัท เอกรัฐโซล่าร์ จำกัด(บริษัทย่อย)
ดำเนินการผลิตอยู่นั้นใช้วัตถุดิบหลัก คือ เซลล์แสงอาทิตย์(Solar Cell)
ซึ่งผลิตมาจากซิลิคอนบริสุทธิ์เกรดเซลล์แสงอาทิตย์
แต่ในปัจจุบันในตลาดโลกมีความต้องการโลหะซิลิคอนเพื่อใช้ผลิตซิลิคอนบริสุทธิ์ทั้งเกรดเซลล์แสงอาทิตย์และเกรดอิเล็กทรอนิกส์เพิ่มมากขึ้น
ทำให้ผู้ผลิตเซลล์แสงอาทิตย์(Solar Cell Manufacturer)
อาจไม่สามารถจัดหาซิลิคอนมาเป็นวัตถุดิบในการผลิตเซลล์แสงอาทิตย์ได้อย่างเพียงพอกับความต้องการ
ดังนั้นหากบริษัท เอกรัฐโซล่าร์ จำกัด ไม่สามารถจัดหาเซลล์แสงอาทิตย์(Solar Cell)
เพื่อนำมาผลิตแผงเซลล์แสงอาทิตย์(Solar Module)
ได้อย่างเพียงพอก็จะส่งผลต่อรายได้ของบริษัท เอกรัฐโซล่าร์ จำกัด
รวมทั้งอาจสูญเสียความไว้วางใจจากลูกค้าในกรณีที่ไม่สามารถจัดส่งแผงเซลล์แสงอาทิตย์(Solar
Module) ให้แก่ลูกค้าตามกำหนด อย่างไรก็ตามบริษัท เอกรัฐโซล่าร์ จำกัด
ได้มีการป้องกันปัญหาดังกล่าวโดยมีการติดต่อและมีการสร้างความสัมพันธ์ที่ดีกับผู้ผลิตเซลล์แสงอาทิตย์ระดับโลกหลายราย
เช่น Bp Solar(Australia) Co.,Ltd. ประเทศออสเตรเลีย Q-Cells AG ประเทศเยอรมัน
เป็นต้น ซึ่งทำให้บริษัท เอกรัฐโซล่าร์ จำกัด
สามารถจัดหาเซลล์แสงอาทิตย์จากแหล่งต่างๆได้อย่างเพียงพอ
อีกทั้งโรงงานผลิตเซลล์แสงอาทิตย์ของบริษัท เอกรัฐโซล่าร์ จำกัด
สามารถผลิตเซลล์แสงอาทิตย์ได้เองภายในปี 2551 ซึ่งจะทำให้บริษัท เอกรัฐโซล่าร์ จำกัด
ไม่มีปัญหาขาดแคลนเซลล์แสงอาทิตย์(Solar Cell) เพื่อผลิตแผงเซลล์แสงอาทิตย์(Solar
Module)

2.2 ความเสี่ยงจากความผันผวนของราคาเซลล์แสงอาทิตย์(Solar Cell)

ในระยะเวลา 20 ปีที่ผ่านมา เซลล์แสงอาทิตย์(Solar Cell)
มีแนวโน้มราคาต่อวัตต์พีคที่ลดลงมาโดยตลอด
แม้ว่าอัตราความต้องการเซลล์แสงอาทิตย์ทั่วโลกมีอัตราการขยายตัวเพิ่มขึ้นก็ตาม
แต่ราคาเซลล์แสงอาทิตย์ยังลดลงเรื่อยๆ
เนื่องจากความก้าวหน้าทางการวิจัยและพัฒนาเกี่ยวกับเซลล์แสงอาทิตย์
รวมทั้งการเกิดความประหยัดต่อขนาดการผลิต(Economy of Scale) แต่ตั้งแต่กลางปี 2547
เป็นต้นมาผู้ผลิตเซลล์แสงอาทิตย์เริ่มประสบปัญหาขาดแคลนซิลิคอนบริสุทธิ์เกรดเซลล์แสงอาทิตย์(Solar-grade
silicon) ที่ใช้ในการผลิตเซลล์แสงอาทิตย์ ส่งผลให้ราคาเซลล์แสงอาทิตย์ปรับตัวสูงขึ้นตั้งแต่ปี
2547 จนถึงปัจจุบัน
ซึ่งราคาเซลล์แสงอาทิตย์ที่สูงขึ้นจะทำให้ต้นทุนการผลิตแผงเซลล์แสงอาทิตย์(Solar Module)
สูงขึ้นตามไปด้วย ซึ่งอาจส่งผลให้กำไรของบริษัท เอกรัฐโซล่าร์ จำกัด ลดลงได้
อย่างไรก็ตามบริษัท เอกรัฐโซล่าร์ จำกัด มีการป้องกันความเสี่ยง โดยก่อนที่จะรับงานจากลูกค้า
บริษัท เอกรัฐโซล่าร์ จำกัด
จะทำการตรวจสอบราคาเซลล์แสงอาทิตย์พร้อมทั้งทำการจองซื้อวัตถุดิบก่อนทำให้สามารถควบคุมต้นทุนวัตถุดิบได้
รวมทั้งยังได้มีการกำหนดราคาขายให้สอดคล้องกับราคาวัตถุดิบที่สูงขึ้น และในปี 2551
โรงงานผลิตเซลล์แสงอาทิตย์ของบริษัท เอกรัฐโซล่าร์ จำกัด
จะสามารถผลิตเซลล์แสงอาทิตย์ได้เอง ทำให้ประหยัดต้นทุนได้เพิ่มขึ้น

2.3 ความเสี่ยงในการพึ่งพาลูกค้าแผงเซลล์แสงอาทิตย์ในประเทศเยอรมัน

เนื่องจากรัฐบาลเยอรมันมีนโยบายสนับสนุนการผลิตไฟฟ้าจากพลังงานแสงอาทิตย์
มีนโยบายส่งเสริมการติดตั้งระบบเซลล์แสงอาทิตย์บนหลังคาอาคารสิ่งปลูกสร้าง มีกฎหมาย
Renewable Energy Law (EEG) บังคับซื้อคืนไฟฟ้าจากผู้ผลิตไฟฟ้าด้วยเซลล์แสงอาทิตย์ เป็นต้น
ทำให้ตลาดผู้ใช้ในประเทศเยอรมันมีการขยายตัวอย่างมาก บริษัท เอกรัฐโซล่าร์ จำกัด
ได้รับคำสั่งซื้อจากลูกค้าเยอรมัน ในกรณีที่รัฐบาลประเทศเยอรมัน
มีการยกเลิกหรือลดการสนับสนุนการผลิตไฟฟ้าจากพลังงานแสงอาทิตย์ลง
จะทำให้มีผลกระทบรายได้ของบริษัท เอกรัฐโซล่าร์ จำกัด อย่างมีนัยสำคัญ
แต่เนื่องจากนโยบายในการสนับสนุนได้ออกมาเป็นกฎหมาย ไม่ใช่การรณรงค์เพียงชั่วครั้งชั่วคราว
การยกเลิกกฎหมายทำไม่ได้ง่ายๆ รวมทั้งการที่บริษัท เอกรัฐโซล่าร์ จำกัดเอง
ก็มีนโยบายในการที่จะกระจายกลุ่มลูกค้าออกไปในประเทศอื่นๆ เช่น สวิสเซอร์แลนด์ อิตาลี
และมาเลเซีย เป็นต้น ในปี 2550 บริษัทได้รับคำสั่งซื้อจากลูกค้าในประเทศสวิสเซอร์แลนด์
และได้รับคำสั่งซื้อจากลูกค้าในประเทศอิตาลีในปี 2551

2.4 ความเสี่ยงจากนโยบายพลังงานทดแทนของภาครัฐ

นโยบายรัฐบาลในการสนับสนุนการใช้พลังงานทดแทนเป็นปัจจัยที่สำคัญที่มีผลต่อการเติบโตของอุตสาหกรรมการผลิตไฟฟ้าจากพลังงานแสงอาทิตย์ในอนาคต
ในภาวะที่ราคาน้ำมันมีแนวโน้มเพิ่มสูงขึ้นมาก
จะทำให้รัฐบาลไทยตระหนักดีถึงความสำคัญของการพัฒนาพลังงานทดแทนว่ามีความจำเป็นและเร่งด่วน

3.  ความเสี่ยงด้านการเงิน

    1.  ความเสี่ยงจากความผันผวนของอัตราดอกเบี้ย

บริษัทฯ มีความเสี่ยงจากอัตราดอกเบี้ยเกิดจากความผันผวนของอัตราดอกเบี้ยในตลาด
เนื่องจากบริษัทฯ มีเงินฝากธนาคาร และมีวงเงินสินเชื่อจากธนาคารพาณิชย์แห่งหนึ่ง
โดยธนาคารได้กำหนดอัตราดอกเบี้ยต่างๆ ตามลักษณะและวัตถุประสงค์ของวงเงินที่ใช้ ดังนี้

1. วงเงินกู้ยืม คิดอัตราดอกเบี้ยในอัตรา MLR ต่อปี

2. วงเงินเลตเตอร์ออฟเครดิต และหรือ ทรัสต์รีซีทส์ และหรือ
เงินกู้ยืมระยะสั้นหรือวงเงินหนังสือค้ำประกัน
โดยหากเงินกู้เป็นสกุลเงินบาทคิดอัตราดอกเบี้ยในอัตรา MOR ต่อปี
และหากเงินกู้เป็นสกุลเงินตราต่างประเทศธนาคารจะกำหนดอัตราดอกเบี้ย SIBOR หรือ LIBOR
จากอัตราสูงสุดที่เสนอให้กู้หรือตามแต่ธนาคารจะพิจารณากำหนดในแต่ละครั้ง
ในวันก่อนหน้าวันเริ่มต้นของงวดเวลาดอกเบี้ยในแต่ละงวด 2 วันทำการ
ทำให้บริษัทฯมีความเสี่ยงจากความผันผวนของอัตราดอกเบี้ยซึ่งอาจเปลี่ยนแปลงขึ้นหรือลงตามสภาวะตลาด
ซึ่งกรณีที่อัตราดอกเบี้ยได้ปรับตัวสูงขึ้นจะทำให้บริษัทฯ
มีภาระที่จะต้องจ่ายชำระดอกเบี้ยในจำนวนที่สูงขึ้น

โดยบริษัทฯมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

  3.2 ความเสี่ยงจากความผันผวนของอัตราแลกเปลี่ยน

บริษัทฯ มีการสั่งซื้อวัตถุดิบเพื่อผลิตหม้อแปลงไฟฟ้าระบบจำหน่ายจากต่างประเทศ เช่น
เหล็กซิลิคอน(Silicon Steel) Coil Cast Resin เป็นต้น รวมทั้งบริษัท เอกรัฐโซล่าร์
จำกัดซึ่งดำเนินธุรกิจผลิตแผงเซลล์แสงอาทิตย์ ต้องนำเข้าวัตถุดิบหลัก คือ เซลล์แสงอาทิตย์
รวมทั้งวัตถุดิบในการผลิตอื่นๆอีกบางชนิดจากต่างประเทศ
ซึ่งการเสนอราคาและการชำระเงินค่าวัตถุดิบจะใช้เงินเหรียญสหรัฐและเงินยูโรเป็นหลัก
ในขณะที่รายได้จากการจำหน่ายสินค้าส่วนใหญ่จะเป็นเงินบาท
ซึ่งบริษัทฯและบริษัทย่อยได้มีการทำสัญญาป้องกันความเสี่ยงไว้ โดยบริษัทฯ
ได้ขอวงเงินสัญญาป้องกันความเสี่ยงด้านอัตราแลกเปลี่ยน จำนวน 3.1 ล้านเหรียญสหรัฐ
จากธนาคารพาณิชย์แห่งหนึ่งและมีการติดตามดูอัตราแลกเปลี่ยนอย่างใกล้ชิด
พร้อมทั้งพิจารณาถึงปัจจัยอื่นๆ ที่เกี่ยวข้อง เพื่อลดความเสี่ยงจากความผันผวนของอัตราแลกเปลี่ยน
และเพิ่มประสิทธิภาพในการบริหารการเงิน